SET ปิดพุ่ง 12 จุด รับแรงเก็งกำไรหุ้นรายตัว โบรกฯคาดพรุ่งนี้ไซด์เวย์
SET ปิดพุ่ง 12 จุด รับแรงเก็งกำไรหุ้นรายตัว อีกทั้งแรงซื้อ SSF-RMF รวมถึง Window Dressing ก็อาจมีผลบ้าง พรุ่งนี้ตลาดฯคงแกว่งตัวไร้ปัจจัยใหม่-วอลุ่มเทรดบางในวันเทรดสุดท้ายของปี ให้แนวรับ 1,640 แนวต้าน 1,660 จุด
29 ธ.ค. 2564

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้ปรับตัวขึ้นได้ดีกว่าตลาดต่างประเทศ โดยตลาดหุ้นในภูมิภาคเอเชียเคลื่อนไหวทั้งแดนบวก-ลบ ขณะที่ตลาดยุโรปแกว่งลบเล็กน้อยลักษณะทรงตัว หลังจากคลายความกังวลเกี่ยวกับสถานการณ์การแพร่ระบาดไวรัสโควิด-19 สายพันธุ์โอมิครอนที่ไม่รุนแรงเหมือนสายพันธุ์อื่น และคาดหวังเศรษฐกิจปีหน้าจะฟื้นตัวขึ้นได้
ทั้งนี้ ตลาดฯ บ้านเรามีแรงเก็งกำไรหุ้นรายตัว อย่างกลุ่มอาหาร โดยเฉพาะ CPF หลังราคาหมูปรับตัวสูงขึ้น, กลุ่มโลจิสติกส์ปรับขึ้นจากความคาดหวังผลประกอบการงวดไตรมาส 4/2564 จะออกมาดี และกลุ่มแบงก์ก็ปรับขึ้นด้วย มองแล้วเป็นการกระจายกลุ่มปรับขึ้น นอกจากนี้ ยังได้แรงหนุนจากการเข้าซื้อของกองทุน SSF และ RMF ด้วย ส่วนการทำ Window Dressing ก็น่าจะมีเข้ามาบ้างเช่นกัน
อย่างไรก็ดี แนะติดตามจำนวนผู้ขอรับสวัสดิการว่างงานรายสัปดาห์ของสหรัฐฯที่จะออกมาในวันพรุ่งนี้ และดัชนีผู้จัดการฝ่ายจัดซื้อ (PMI) ภาคการผลิตและภาคบริการของจีน ซึ่งจะออกมาในวันที่ 31 ธ.ค.นี้
สำหรับแนวโน้มการลงทุนในวันพรุ่งนี้ (30 ธ.ค.) นายชัยยศ กล่าวว่า ตลาดฯคงจะแกว่งตัว เนื่องจากยังไม่มีปัจจัยใหม่เข้ามา และวอลุ่มเทรดก็คงจะเบาบางเนื่องจากเป็นวันทำการสุดท้ายของปี
ทั้งนี้พร้อมให้แนวรับ 1,640 จุด ส่วนแนวต้าน 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 3,589.88 ล้านบาท ปิดที่ 414.00 บาท ลดลง 26.00 บาท
KBANK มูลค่าการซื้อขาย 2,864.86 ล้านบาท ปิดที่ 142.00 บาท เพิ่มขึ้น 1.00 บาท
SCB มูลค่าการซื้อขาย 2,415.10 ล้านบาท ปิดที่ 127.50 บาท เพิ่มขึ้น 3.00 บาท
EA มูลค่าการซื้อขาย 2,289.13 ล้านบาท ปิดที่ 96.25 บาท เพิ่มขึ้น 3.25 บาท
AOT มูลค่าการซื้อขาย 1,726.82 ล้านบาท ปิดที่ 61.00 บาท เพิ่มขึ้น 1.00 บาท